Ja öeldi jälle, et lihavõtted on tulemas.  Aga Helle ostis mune ja ilustustega tualettpaberihoidja! Ja siis pööras ta veel teise poodi sisse ja ostis sealt munakujulise küünla! Ning ta ostis tibudega kohvitassi, kollast ilupaberit,  plastmassist pajuurbi ja korduvkasutatava muna. Aga Liisu ostis jänesega käterätiku! Ja Liisu ema, kes on juba pensionieas, ostis kollase termospudeli ja patareidega purskkaevu! Kuid Ilo ostis rohelise lillepoti, millel oli elektrilamp sees! Ja ta  tahtis ka kullatud budakuju osta, aga tema pangakaart ei andnud talle raha, nii et ta pidi ainult potiga koju minema! Aga Selveris tungles suur rahvahulk, sest lihavõtted olid lähedal! Lembitu ostis parajasti lihavõttepraadi, mis oli küpsetuskoti sees! Ja  munadevärvi ostis ta ka! Aga Kati ostis kolm kilo sibulat, sest sibulakoortega on õige mune värvida, kui sa oled ökoinimeste hulgast! Ja samal ajal oli Selveris ka Rein, kes ostis kolm pudelit lihavõtteõlut ja pani selle endale portfelli sisse! Ja Rein teadis, et see hea oli; ja ta kiitis õlletehast heameelel. Ja vana hea Mart ostis ühe hirmsa lihavõtte-asja, me parem ei ütle, mis see on, kuigi me teame! Selsamal ajal oli Linda Novaluxis ja ostis tibudega liniku ja jänesega padja. Ja siis ostis ta veel  mitmeid lihavõtteasju, millest meie sulg vaikib.  (siinkohal on kaduma läinud peatükid…, millest on säilinud vaid katke: "Ja Kevin ostis … ja munalikööri, ja see… ja siis hakkas tal ülipaha ja ta…")  Aga Koratõgin ostis plekist pashavormi; ja kui ta sai aru, et see õnnistamata oli, siis tõttas ta vormiga kohe Nevski katedraali isa Panteleimoni juurde. Ja isa Panteleimon lugest eestpalve ja pritsis vormi pühitsetud veega; ja seega oli vorm õnnistatud. Ja Koratõgina ostis turult kohupiima ja suhkrut! Aga  Maria ostis turult pajuurbi, nartsisse ja grillkana! Ja turul oli veel müriaad inimesi, kes kõik muudkui otsid ja ostsid! Ja  neid inimesi jätkus Selverisse ja Rimisse ja Prismasse ja Säästumarketisse ka! Ja Grossi pood oli hoopis ära ummistunud! Ja nemad võtsid siis Rakvere, Nõo, Valga ja Talleggi grill-liha.  *  See, oletatavasti 2008. aastast pärit tekst leiti 2508. aastal ühelt väljakaevamistel leitud arhailiselt mälupulgalt. Ajaloomuuseumi IT-osakond suutis enamiku iidses  tekstitöötlusprogrammis kirjutatust siiski loetavaks teha.